
A webtechnológia hatása a könyvtári katalógusokra

Könyvtáros hallgatóként fontosnak tartom az információk feldolgozását, megőrzését és visszakereshetőségének biztosítását. Úgy gondolom, hogy az élet minden területén fontos, hogyan tudunk hozzáférni a számunkra fontos információkhoz. Kutatásom során megvizsgáltam, hogyan jutottunk el a cédulakatalógustól az elektronikus „világkatalógusig”, aminek elengedhetetlen feltétele volt a metaadatokat kezelni képes MARC szabványok létrejötte.
Dolgozatomban a web-technológia könyvtári katalógusokra gyakorolt hatását vizsgálom. A web-technológia rohamos változása kihat a könyvtári szolgáltatások minden területére, befolyásolja az állomány összetételét, feldolgozását, szolgáltatását a közkönyvtártól a tudományos könyvtárig.
Kutatásom középpontjában az OCLC törekvései és két fontos termékének, a WorldCat-nak és a virtuális névtérnek, a VIAF-nak a vizsgálata áll. A könyvtárak jövőjét látom az OCLC törekvéseiben. A tagkönyvtárak megosztják metaadataikat, forrásaikat, közös munkájuk eredménye pénzt és időt takarít meg, amit új szolgáltatások fejlesztésére fordítanak. Ezek a szolgáltatások jóval meghaladják az OPAC-ok szokásos szolgáltatásait. Dolgozatomban ezeket is vizsgálom. Kitérek a közös katalogizálás nyelvi és karakterkészlet problémájára, a mobil szolgáltatások felkínálására, a felhasználók bevonásának lehetőségeire az adatbázis-építésbe, a folkszonómia növekvő jelentőségére a keresésben. A web-technológia lehetőséget ad olyan adatkapcsolati háló kiépítésére, ami akár grafikusan is ábrázolható szerző és közreműködők, kiadók, művek között. A szakirodalmi hivatkozások elkészítéséhez segítség a felkínált hivatkozási stílus választása. További kutatási lehetőség az a grafikus felület, ami szemléletesen ábrázolja a keresett szerző életében, majd halála után megjelent műveinek, illetve a róla szóló irodalomnak a számszerű előfordulását a könyvtárakban évek szerinti bontásban. A közös katalogizálásban játszott kiemelkedő jelentősége miatt nagy figyelmet fordítok a VIAF szolgáltatásra.
Megvizsgáltam, hogyan használja ki egy amerikai közkönyvtár a web-technológia lehetőségeit katalógusa szolgáltatásainak bővítésére.
A gyakorlatban is megvizsgáltam, hogyan hatnak a közös katalogizálási elvek a hazai MOKKA szolgáltatásaira és miként kapcsolódnak a magyar könyvtárak – azok közül is részletesebben a Debreceni Egyetem Egyetemi Könyvtára – a WorldCat rendszeréhez.



